和趙周錫詠魏南伯家葱茶韻
作者：袁說友
朝代：宋

paragraphs: 武夷十月嘗先春，風生兩腋撩詩人。
玉塵一縷輕且純，不與凡味爭比鄰。
鐺中碧玉濤湧銀，七碗不厭烹啜頻。
書窗假寐熟欠伸，重煎倍覺滋味勻。
吾鄉此茗孰與倫，誰家却說江茶珍。
剝葱細切誇珠蠙，泛甌更騁如鋪璘。
不知珉玉難並陳，從來居上嗟積薪。
魏君胡爲白頭新，懷兄詎可論不均。
我雖曾沃齒下齦，不敢溢美忘鄉津。
方圭圓璧當春晨，請君反本毋予嗔。